b"\n_START_ARTICLE_\nZona hor\xc3\xa0ria\n_START_PARAGRAPH_\nLes zones hor\xc3\xa0ries o fusos horaris s\xc3\xb3n cadascuna de les vint-i-quatre \xc3\xa0rees en les quals es divideix la Terra que segueixen la mateixa definici\xc3\xb3 de temps. Antigament, la gent feia servir el temps solar aparent, guiant-se per la posici\xc3\xb3 del Sol, amb aquest sistema l'hora variava amb la dist\xc3\xa0ncia per exemple entre ciutats. Els fusos horaris van corregir en part aquest problema en posar els rellotges d'una regi\xc3\xb3 al mateix temps solar mig. Les zones hor\xc3\xa0ries generalment estan centrades en meridians amb una longitud que \xc3\xa9s un m\xc3\xbaltiple de 15\xc2\xa0\xc2\xb0, en tot cas tal com es pot veure en el seg\xc3\xbcent mapa les formes de les zones hor\xc3\xa0ries s'han vist for\xc3\xa7a afectades per les fronteres pol\xc3\xadtiques._NEWLINE_Totes les zones hor\xc3\xa0ries es defineixen en relaci\xc3\xb3 al temps universal coordinat (UTC), que \xc3\xa9s el fus horari situat sobre el meridi\xc3\xa0 de Greenwich, que passa per sobre Londres._NEWLINE_Com que la Terra gira d'Oest a Est, en passar d'una zona hor\xc3\xa0ria a la seg\xc3\xbcent en direcci\xc3\xb3 Est, haur\xc3\xadem de sumar una hora. Si al contrari, es passa de l'Est a l'Oest, hem de restar una hora. El meridi\xc3\xa0 180\xc2\xa0\xc2\xb0, conegut com a l\xc3\xadnia internacional de canvi de data, marca el canvi de dia.\n_START_SECTION_\nHist\xc3\xb2ria\n_START_PARAGRAPH_\nEl temps GMT (Greenwich Mean Time) o temps mitj\xc3\xa0 del meridi\xc3\xa0 de Greenwich va ser establert el 1675 quan es va construir l'Observatori Reial de Greenwich per tal d'ajudar els mariners anglesos a determinar la longitud al mar. En aquell temps els rellotge local de cada ciutat es calibrava respecte al seu migdia local i per tant l'hora diferia lleugerament d'una ciutat a una altra. La primera zona hor\xc3\xa0ria del m\xc3\xb3n va ser creada a Gran Bretanya per les companyies de ferrocarril l'1 de desembre del 1847, amb l'hora GMT que era mantinguda amb cron\xc3\xb2metres port\xc3\xa0tils. El 23 d'agost del 1852 es van comen\xc3\xa7ar a transmetre els senyals horaris a trav\xc3\xa9s del tel\xc3\xa8graf des de l'Observatori de Greenwich. Vers el 1855 la major part dels rellotges p\xc3\xbablics de Gran Bretanya ja utilitzaven l'hora GMT tot i que no a esdevenir l'hora legal fins al 1880. Durant aquesta \xc3\xa8poca alguns rellotges tenien dues minuteres, una per l'hora local i l'altra per la de Greenwich._NEWLINE_El 2 de novembre del 1868, la llavors col\xc3\xb2nia brit\xc3\xa0nica de Nova Zelanda va ser la primera a adoptar oficialment un temps est\xc3\xa0ndard per a tot el seu territori. En aquest cas l'hora es basava en el meridi\xc3\xa0 172\xc2\xb0\xc2\xa030\xe2\x80\xb2\xc2\xa0Est, el que significa 11 hores i 30 minuts per davant de l'hora GMT. Aquest est\xc3\xa0ndard va ser conegut com a  New Zealand Mean Time._NEWLINE_La gesti\xc3\xb3 de l'hora als ferrocarrils d'Am\xc3\xa8rica de nord de mitjans del segle XIX era una mica confusa. Cada ferrocarril utilitzava el seu propi temps est\xc3\xa0ndard, generalment basat en l'hora local de la seva seu central o la de l'estaci\xc3\xb3 terminal m\xc3\xa9s important, i els horaris dels trens es publicaven utilitzant el temps de cada companyia. En els casos dels punts on diferents ferrocarrils es creuaven es disposava un rellotge diferent per a cada l\xc3\xadnia, i cadascun mostrava una hora diferent. Per exemple, a l'estaci\xc3\xb3 principal de Pittsburgh, Pennsilv\xc3\xa0nia, van arribar mantenir sis hores diferents. No \xc3\xa9s dif\xc3\xadcil imaginar la confusi\xc3\xb3 que aix\xc3\xb2 podia ocasionar entre els viatgers que feien un llarg viatge amb diversos canvis de tren._NEWLINE_L'anarquia era similar arreu, a Barcelona una ordre de l'alcalde del 15 de desembre del 1891 va fixar com a hora oficial de la ciutat la que marcava el rellotge de la fa\xc3\xa7ana de la Reial Acad\xc3\xa8mia de Ci\xc3\xa8ncies i Arts de Barcelona, a la Rambla, (als baixos hi ha el Teatre Poliorama). No seria fins al Reial Decret del 26 de juliol del 1900 que s'unificaria l'hora a l'estat adoptant l'hora GMT amb efectes des de l'1 de gener del 1901._NEWLINE_La primera persona que va proposar un sistema mundial de zones hor\xc3\xa0ries va ser el matem\xc3\xa0tic itali\xc3\xa0 Giuseppe Barilli, conegut amb el pseud\xc3\xb2nim de Quirico Filopanti, a la seva obra Miranda! publicada el 1858, per\xc3\xb2 la seva idea no fou coneguda fins molt despr\xc3\xa9s de la seva la mort i no va influir en l'adopci\xc3\xb3 dels fusos horaris durant el segle XIX. Va proposar 24 zones hor\xc3\xa0ries i tamb\xc3\xa9 un temps universal per a ser utilitzat en l'astronomia i la telegrafia._NEWLINE_El 1879 el canadenc Sandford Fleming va proposar un sistema mundial de zones hor\xc3\xa0ries i va promocionar el seu sistema en diverses confer\xc3\xa8ncies internacionals, de manera que se li acredita la idea. El 1876 va fer una primera proposta d'un rellotge global les 24 hores, conceptualment situat al centre de la Terra i no vinculat a cap meridi\xc3\xa0. El 1879 va especificar que seu dia universal comen\xc3\xa7aria a l'antimeridi\xc3\xa0 del meridi\xc3\xa0 de Greenwich (el meridi\xc3\xa0 180), i va admetre que les zones hor\xc3\xa0ries d'una hora podien tenir un \xc3\xbas local limitat. L'octubre del 1884 va proposar el seu sistema a la Confer\xc3\xa8ncia Internacional del Meridi\xc3\xa0 de Washington, per\xc3\xb2 no va ser adoptat perqu\xc3\xa8 la q\xc3\xbcesti\xc3\xb3 no era de la seva compet\xc3\xa8ncia. Tanmateix la confer\xc3\xa8ncia va adoptar un dia universal de 24 hores que comen\xc3\xa7ava a la mitjanit de Greenwich, per\xc3\xb2 va precisar que aix\xc3\xb2 no interferia amb la utilitzaci\xc3\xb3 de temps locals._NEWLINE_El 1929 la majoria dels principals pa\xc3\xafsos havien adoptat les zones hor\xc3\xa0ries. Avui en dia tots els estats utilitzen les zones hor\xc3\xa0ries est\xc3\xa0ndards, per\xc3\xb2 no tots apliquen el concepte tal com es va concebre originalment. Terranova i Labrador, l'\xc3\x8dndia, l'Iran, l'Afganistan, Vene\xc3\xa7uela, Myanmar, les Illes Marqueses i algunes parts d'Austr\xc3\xa0lia utilitzen una desviaci\xc3\xb3 de mitja hora com a l'hora oficial, i algunes zones com el Nepal o les Illes Chatham (Nova Zelanda) utilitzen una desviaci\xc3\xb3 d'un quart d'hora. A l'extrem contrari, alguns pa\xc3\xafsos com la Xina o l'\xc3\x8dndia utilitzen una \xc3\xbanica zona hor\xc3\xa0ria tot i que l'extensi\xc3\xb3 del seu territori supera a bastament els 15\xc2\xb0 de longitud."